

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ARŪNO SODONIO PETICIJOS**

2022 m. balandžio 27 d.

Vilnius

Lietuvos Respublikos Seimo Peticijų komisija 2022 m. balandžio 27 d. posėdyje iš esmės išnagrinėjo Arūno Sodonio peticiją ir priėmė sprendimą tenkinti peticijoje pateiktą pasiūlymą pakeisti Lietuvos Respublikos administracinių nusižengimų kodekso 589 straipsnį ir nustatyti instituciją, kuri surašytų administracinio nusižengimo protokolą dėl šiame straipsnyje paminėtų ir nepaminėtų institucijų ir įstaigų valstybės politiko, valstybės pareigūno, valstybės tarnautojo ar viešojo administravimo funkcijas atliekančio asmens garbės ir orumo pažeminimo.

A. Sodonio peticijoje teigiama, kad šiuo metu galiojanti Administracinių nusižengimų kodekso 589 straipsnio redakcija nesudaro pakankamai prielaidų traukti asmenis administracinėn atsakomybėn už Administracinių nusižengimų kodekso 507 straipsnyje numatyto administracinio nusižengimo padarymą tais atvejais, kai nukentėjusysis pareigas eina institucijoje, kurios pareigūnams pagal Administracinių nusižengimų kodekso 589 straipsnį nėra suteiktos teisės pradėti administracinio nusižengimo teiseną, atlikti administracinio nusižengimo tyrimą ir surašyti administracinio nusižengimo protokolą dėl Administracinių nusižengimų kodekso 507 straipsnyje numatyto administracinio nusižengimo.

Manytina, kad šią įstatymo spragą būtų galima pašalinti parengus Administracinių nusižengimų kodekso 589 straipsnio pakeitimo įstatymo projektą, kuriuo teisės pradėti administracinio nusižengimo teiseną, atlikti administracinio nusižengimo tyrimą ir surašyti administracinio nusižengimo protokolą dėl Administracinių nusižengimų kodekso 507 straipsnyje numatyto administracinio nusižengimo būtų suteiktos policijos pareigūnams. Įstatymo projektu turėtų būti keičiamas Administracinių nusižengimų kodekso 589 straipsnio 49 punktas, jame pateikiant nuorodą į Administracinių nusižengimų kodekso 507 straipsnį. Šis įstatymo pakeitimas suteiktų teisinį pagrindą policiją laikyti institucija, atsakinga už Administracinių nusižengimų kodekso 507 straipsnio taikymą tiek tais atvejais, kai nukentėjusysis pareigas eina pačioje policijoje, tiek tais atvejais, kai nukentėjusysis pareigas eina institucijoje (pvz., Seimo kanceliarijoje), kurios pareigūnai neturi įgaliojimų patys traukti asmenis atsakomybėn už valstybės politiko, valstybės pareigūno, valstybės tarnautojo ar viešojo administravimo funkcijas atliekančio asmens garbės ir orumo pažeminimą. Toks teisinis reguliavimas būtų suderinamas su policijos statusu, nes, vadovaujantis Lietuvos Respublikos policijos įstatymo 5 straipsniu, policijos uždaviniai yra žmogaus teisių ir laisvių apsauga, administracinių nusižengimų prevencija, atskleidimas ir tyrimas.

Pažymėtina, kad Administracinių nusižengimų kodekso 589 straipsnio pakeitimus inicijuoja institucijos, siekiančios tam tikriems subjektams įtvirtinti ar panaikinti teisę pradėti administracinių nusižengimų teiseną, atlikti administracinių nusižengimų tyrimą ir surašyti administracinių nusižengimų protokolus dėl atitinkamų administracinių nusižengimų, numatytų Administracinių nusižengimų kodekso specialiosios dalies straipsniuose. Todėl manytina, kad ir Administracinių nusižengimų kodekso 589 straipsnio pakeitimus dėl teisės pradėti administracinio nusižengimo teiseną, atlikti administracinio nusižengimo tyrimą ir surašyti administracinio nusižengimo protokolą dėl Administracinių nusižengimų kodekso 507 straipsnyje numatyto administracinio nusižengimo turėtų inicijuoti pačios institucijos.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl A. Sodonio peticijoje pateikto siūlymo tenkinimo teikiama Seimui, taip pat siūloma įtraukti į Seimo pavasario sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Arūno Sodonio peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt